CELEX: 32020D1038
Language: lv
Date: 2020-07-15 00:00:00
Title: Komisijas Īstenošanas lēmums (ES) 2020/1038 (2020. gada 15. jūlijs), ar ko pagarina termiņu, līdz kuram kreozots apstiprināts lietošanai 8. produkta veida biocīdos (Dokuments attiecas uz EEZ)

16.7.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 227/74
               
            
         KOMISIJAS ĪSTENOŠANAS LĒMUMS (ES) 2020/1038
         (2020. gada 15. jūlijs),
         ar ko pagarina termiņu, līdz kuram kreozots apstiprināts lietošanai 8. produkta veida biocīdos
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 14. panta 5. punktu,
         apspriedusies ar Biocīdu pastāvīgo komiteju,
         tā kā:
         
                     (1)
                  
                  
                     Aktīvā viela kreozots ir iekļauta Eiropas Parlamenta un Padomes Direktīvas 98/8/EK (2) I pielikumā lietošanai 8. produkta veida biocīdos, un tāpēc uz Regulas (ES) Nr. 528/2012 86. panta pamata uzskatāms, ka tā ar minētās direktīvas I pielikumā noteiktajām specifikācijām un nosacījumiem ir apstiprināta saskaņā ar minēto regulu.
                  
               
                     (2)
                  
                  
                     2016. gada 27. oktobrī saskaņā ar Regulas (ES) Nr. 528/2012 13. panta 1. punktu tika iesniegts pieteikums uz kreozota apstiprinājuma atjaunošanu.
                  
               
                     (3)
                  
                  
                     Lai dotu pietiekami daudz laika pieteikuma izskatīšanai, kreozota apstiprinājuma termiņš ar Komisijas Īstenošanas lēmumu (ES) 2017/2334 (3) ir pagarināts līdz 2020. gada 31. oktobrim.
                  
               
                     (4)
                  
                  
                     2019. gada 16. septembrī Apvienotās Karalistes bijusī kompetentā novērtētājiestāde iesniedza Eiropas Ķimikāliju aģentūrai (“Aģentūra”) ieteikumu par atjaunošanu. 2020. gada 30. janvārī kompetentās novērtētājiestādes pienākumus attiecībā uz pieteikumu pārņēma Polijas kompetentā iestāde. Kompetentā iestāde pieteikumu ir pilnīgi novērtējusi, tāpēc saskaņā ar Regulas (ES) Nr. 528/2012 14. panta 3. punktu 270 dienās pēc kompetentās novērtētājiestādes ieteikuma saņemšanas Aģentūrai ir jāsagatavo un jāiesniedz Komisijai atzinums par aktīvās vielas apstiprinājuma atjaunošanu.
                  
               
                     (5)
                  
                  
                     Turklāt kreozots saskaņā ar Eiropas Parlamenta un Padomes Regulu (EK) Nr. 1272/2008 (4) ir klasificēts par 1.B kategorijas kancerogēnu vielu un saskaņā ar Eiropas Parlamenta un Padomes Regulas (EK) Nr. 1907/2006 (5) XIII pielikumu atbilst noturīgas, bioakumulatīvas un toksiskas vielas un ļoti noturīgas un ļoti bioakumulatīvas vielas kritērijiem, tāpēc tas atbilst Regulas (ES) Nr. 528/2012 5. panta 1. punkta a) un e) apakšpunktā norādītajiem izslēgšanas kritērijiem. Tāpēc, lai varētu izlemt, vai ir izpildījies vismaz viens no Regulas (ES) Nr. 528/2012 5. panta 2. punkta pirmās daļas nosacījumiem un vai kreozota apstiprinājumu tātad var atjaunot, vēl ir jāizdara pārbaudes.
                  
               
                     (6)
                  
                  
                     Turklāt kreozotam, tā savienojumiem un ar tiem apstrādātai koksnei piemēro Regulas (EK) Nr. 1907/2006 XVII pielikumā noteiktos ierobežojumus. No Komisijas Īstenošanas lēmuma (ES) 2019/961 (6) izriet, ka Francijai saskaņā ar Regulas (EK) Nr. 1907/2006 XV pielikumu jāiesniedz Aģentūrai dokumentācija, tādējādi saskaņā ar minētās regulas 69.–73. pantu sākot Savienības ierobežojumu procedūru. Vēl jāizdara pārbaudes, lai varētu nodrošināt, ka novērtējums par kreozota kā aktīvās vielas apstiprinājuma atjaunošanu uz Regulas (ES) Nr. 528/2012 pamata un Savienības ierobežojumu procedūra uz Regulas (EK) Nr. 1907/2006 pamata ir savstarpēji nepretrunīgi, un lai nodrošinātu rezultatīvu kreozota un ar to apstrādātas koksnes kontroli.
                  
               
                     (7)
                  
                  
                     Tātad no pieteikumu iesniedzēja neatkarīgu iemeslu dēļ kreozota apstiprinājuma termiņš lietošanai 8. produkta veida biocīdos var beigties, pirms tiek pieņemts lēmums par tā atjaunošanu. Tāpēc kreozota apstiprinājuma termiņu ir lietderīgi atkārtoti pagarināt uz laiku, kas ir pietiekams pieteikuma izskatīšanai.
                  
               
                     (8)
                  
                  
                     Ņemot vērā laikposmu, kas Aģentūrai atvēlēts atzinuma sagatavošanai un iesniegšanai, un laikposmu, kas nepieciešams, lai izlemtu, vai ir izpildījies vismaz viens no Regulas (ES) Nr. 528/2012 5. panta 2. punkta pirmās daļas nosacījumiem, un attiecīgi kreozota apstiprinājumu tāpēc var atjaunot, kreozota apstiprinājuma termiņu ir lietderīgi pagarināt līdz 2021. gada 31. oktobrim.
                  
               
                     (9)
                  
                  
                     Izņemot apstiprinājuma termiņu, kreozots joprojām ir apstiprināts ar Direktīvas 98/8/EK I pielikumā noteiktajām specifikācijām un nosacījumiem,
                  
               IR PIEŅĒMUSI ŠO LĒMUMU.
         
            1. pants
            Termiņu, līdz kuram kreozots ir apstiprināts lietošanai 8. produkta veida biocīdos, pagarina līdz 2021. gada 31. oktobrim.
         
         
            2. pants
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2020. gada 15. jūlijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 167, 27.6.2012., 1. lpp.
         
         
            (2)  Eiropas Parlamenta un Padomes Direktīva 98/8/EK (1998. gada 16. februāris) par biocīdo produktu laišanu tirgū (OV L 123, 24.4.1998., 1. lpp.).
         
            (3)  Komisijas Īstenošanas lēmums (ES) 2017/2334 (2017. gada 14. decembris), ar ko pagarina termiņu, līdz kuram kreozots apstiprināts lietošanai 8. produkta veida biocīdos (OV L 333, 15.12.2017., 64. lpp.).
         
            (4)  Eiropas Parlamenta un Padomes Regula (EK) Nr. 1272/2008 (2008. gada 16. decembris) par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).
         
            (5)  Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).
         
            (6)  Komisijas Īstenošanas lēmums (ES) 2019/961 (2019. gada 7. jūnijs), ar ko, lai ierobežotu tādas noteiktas koksnes izmantošanu un laišanu tirgū, kura apstrādāta ar kreozotu un citām kreozotam radniecīgām vielām, atļauj pagaidu pasākumu, kuru Francijas Republika veikusi saskaņā ar 129. pantu Eiropas Parlamenta un Padomes Regulā (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) (OV L 154, 12.6.2019., 44. lpp.).